**A Magyar Sportlövők Szövetségének állásfoglalása a BM 3460/2017 sz. kormány előterjesztés tervezetéről, amelynek tárgya többek között a lőfegyverekről és lőszerekről szóló 2004. évi XXIV. törvény módosítása**

Jóllehet szövetségünk csupán a sajtóból értesült a tervezett törvénymódosításról, közel tízezer hazai sportlövő érdekében szükségesnek érezzük nyilvánosságra hozni véleményünket, hiszen az előterjesztésnek megfelelő esetleges jogszabály módosítás alapjaiban változtatná meg a polgári fegyverekre és fegyvertartókra vonatkozó jogi szabályozást.

A szabályozási javaslat alap koncepciója és részlet szabályai is kizárólag szigorításokat és korlátozásokat tartalmaznak, amelyek jelentősen eltérnek mind a hazai, mind az európai hatályos szabályozási gyakorlattól, valamint a jogalkotás alapelveitől. A módosítási javaslat tartalma álláspontunk szerint nem felel meg a jogalkotás alapvető követelményeinek, tekintettel arra, hogy a tervezett módosítás nem rendelkezik a címzettek számára egyértelműen értelmezhető szabályozási tartalommal, nem illeszkedik sem a magyar, sem az európai uniós jogrendszer egységébe. Tudomásunk szerint jelenleg nem állnak fenn olyan társadalmi, gazdasági, vagy szakmai okok és célok, amelyek a javasolt jogszabály változtatásokat szükségessé tennék.

Ismereteink szerint az Európai Unió illetékes szervei a közelmúltban valóban elkezdtek egy olyan jellegű jogalkotási folyamatot, amelynek célja a fegyverekre vonatkozó európai uniós szabályozás felülvizsgálata és esetleges módosítása, de egyrészről ez a folyamat még közel sem ért a végéhez, másrészről pedig az már most megállapítható, hogy az uniós jogalkotási javaslatnak a jelenlegi állapota nem indokol olyan mértékű és irányú változtatást a hatályos magyar szabályozáson, mint amit az előterjesztés tartalmaz. Még nem prognosztizálható, hogy az uniós jogalkotási folyamatból mikor és pontosan milyen tartalmú jogi direktíva születik, de az már most is ismert, hogy az egyes államok részére 30 hónap áll majd rendelkezésre ahhoz, hogy nemzeti szabályozásukat az új uniós direktívához igazítsák.

A módosítási javaslatra általánosságban érvényes, hogy a tervezett változások minden, polgári fegyvertartással érintett jogi és természetes személyre vonatkozóan (vadászok, vadásztársaságok, sportlövők, sportlövészettel érintett sportegyesületek, önvédelmi fegyvert tartók, vagyonvédelmi cégek, mezőőrök, természetvédelmi őrök, fegyverkereskedelemmel foglalkozó cégek, stb.) kizárólag hátrányos, nehezen indokolható következményekkel járó, valószínűleg betarthatatlan szabályokat tartalmaznak.

A Magyar Sportlövők Szövetségének részéről elsősorban a tervezett módosítások sportlövőkre, sportlövészettel foglalkozó sportegyesületekre vonatkozó hatásait vizsgáltuk meg részletesen.

Véleményünk szerint a módosítási javaslat a tűzfegyverek és lőszerek különféle kategóriákba történő besorolását célszerűtlenül és szakmailag kifogásolható módon kívánja átalakítani. A jelenleg hatályos rendszer a világban jellemzően és szinte kizárólagosan hadi, állami rendvédelmi célra gyártott és használt tűzfegyvereket (sorozatlövő tűzfegyverek, más tárgynak álcázott tűzfegyverek) sorolja abba a kategóriába („A”), amelybe tartozó fegyverek megszerzését és tartását az illetékes állami hatóságok jogszabály eltérő rendelkezése hiányában polgári célból fegyvert tartani szándékozók számára nem engedélyezik.

A módosítási javaslat olyan fegyvereket sorolna át a polgári célból tarható kategóriákból a polgári célból jogszabály eltérő rendelkezése hiányában nem tartható, „A” kategóriás fegyverek közé, amelyeket jellemzően polgári célokra, így többek között sportlövészetre használnak.

A lőfegyverekről és lőszerekről szóló 2004. évi XXIV. törvény 4.§ (1) bekezdése megengedőnek látszik abban a tekintetben, hogy az „A” kategóriába sorolt tűzfegyver és lőszer tartását csak „jogszabály eltérő rendelkezése hiányában” zárja ki, tehát gondolhatnánk arra is, hogy a tervezet szerint az „A” kategóriába sorolandó fegyverek tartásának feltételeit majd a fegyverekről és lőszerekről szóló 253/2004. (VIII. 31.) Korm. rendelet fogja tartalmazni, azonban a tervezet kártérítésre és a fegyverek kötelező beszolgáltatásának határidejére vonatkozó részei egyértelművé teszik, hogy az „A” kategóriába való sorolás a jogszabály-előkészítő szándékai szerint de facto betiltást jelent majd.

A jelenleg hatályos, sportlövőkre vonatkozó versenyszabályzatok alapján a hazai és a nemzetközi versenyeken rendszeresen használnak olyan fegyvereket, amelyeket a tervezet „A” kategóriába („A5”, „A6”, „A7” alkategóriába) sorolna át. Számos olyan nemzeti és nemzetközi versenyszám van, amelyben csak ilyen jellemzőkkel rendelkező fegyverekkel lehet eredményesen versenyezni. Ezek között számos népszerű, fokozott érdeklődésre számot tartó, dinamikusan fejlődő versenyszám is található. Ilyen például - a teljesség igénye nélkül - a 25m központi gyújtási pisztoly, az 50m központi gyújtású puska és IPSC versenyszámok.

Az átsorolást követően számos szövetség (Magyar Sportlövők Szövetsége, Magyar Dinamikus Lövészsport Szövetség, Magyar Technikai és Tömegsportklubok Országos Szövetsége, Honvéd Sportegyesületek Országos Szövetsége, Magyar Tartalékosok Szövetsége, Magyar Elöltöltő Fegyveres Lövészek Szövetsége) tagjaiként versenyző sportlövőinek és a sportegyesületeinek nem lehetnének ilyen fegyverek a birtokában és nem használhatnák ezeket.

Tekintettel arra, hogy Magyarországon nem lenne lehetőség az „A5”, „A6”, „A7” alkategóriába átsorolt fegyverek tartására és polgári célú használatára, az ilyen versenyszámokból teljesen eltűnnének a magyar színekben versenyző sportolók.

A versenyszámok egy részének eltűnésével valamint a nemzetközi versenyek számának és színvonalának csökkenésével együtt járna a sportlövészet iránt érdeklődő, azt támogató személyek és szervezetek számának csökkenése. Hazánkban a fegyverek kereskedelmével, gyártásával és javításával foglalkozó vállalkozások nagy része kénytelen lenne megszüntetni a tevékenységét.

Fontos szempont, hogy a javasolt szabályozás nagymértékben nehezíti a 2016. évi CXXXII. törvénnyel létrehozott Honvédelmi Sportszövetség céljainak elérését és a sportlövőkkel való együttműködését. A törvény 1.§ (1) bekezdésének b.) pontja a sportlövészetet a honvédelmi sportok közé sorolja és deklarálja, hogy az állampolgárok lőkészségét és fegyveres önvédelmét fejlesztő tevékenységek elősegítik Magyarország általános védelmi képességének fejlesztését.

Jelenlegi ismereteink szerint a Honvédelmi Sportszövetség az állampolgárok lőkészségének fejlesztését, a fegyverkezelési és fegyverhasználati ismereteinek növelését a már meglévő és működő, sportlövészettel foglalkozó sportegyesületek segítésével és aktív közreműködésével szervezné meg és bonyolítaná le. A fenti célok megvalósítása érdekében jelentős költségvetési források kerültek elkülönítésre, valamint már megkezdődtek és nagyon jó ütemben haladnak az egyeztetések a Honvédelmi Minisztérium, a Honvédelmi Sportszövetség, az MSSZ, illetve annak tagszervezetei, valamint az **MTTOSZ, a HOSOSZ és a MATASZ k**özött. A tervezett módosítás szinte teljesen ellehetetlenítené a Honvédelmi Sportszövetség tervezett céljainak megvalósítását, hiszen a tervezet változatlan formában történő hatályosulása után a sportlövészek által a továbbiakban tartható peremgyújtású lőfegyverek és sörétes puskák a honvédelmi szempontból releváns lőkészség fejlesztésére alkalmatlanok.

Fentiekben előadottakon túlmenően, az újonnan bevezetett „A5”, „A6”, „A7” alkategóriák meghatározása több olyan pontatlan megfogalmazást és szakmai tévedést is tartalmaz, amelyek megnehezítenék vagy lehetetlenné tennék egyes fegyverek kétséget kizáróan pontos besorolását.

Ilyen például, hogy az „A5/a” alkategória meghatározása szerint ebbe az alkategóriába tartozik az olyan rövid lőfegyver, amely képes újratöltés nélkül legalább 21 lőszer kilövésére. Az „A5/b” alkategória meghatározása szerint ebbe az alkategóriába tartozik az olyan hosszú lőfegyver, amely képes újratöltés nélkül legalább 11 lőszer kilövésére.

A jogi szabályozás (2004. évi XXIV. törvény 2. § 22. pont) és a szakmai meghatározás szerint a „lőszer” olyan egybeszerelt töltény, amely lövedéket, lőport, továbbá gyúelegyet tartalmaz. A lőfegyverek nem lőnek ki „lőszert”, csak lövedéket, és tudomásunk szerint egyáltalán nincs olyan lőfegyver, ami lőszert „lőne” ki. Ezen felül „újratöltés” minden lőfegyver esetében minden lövés előtt szükséges. Előttünk nem ismert olyan lőfegyver, amelynek töltényűrében egyszerre több lőszer is elférne, és „újratöltés” nélkül tudna újabb lövést leadni.

A javaslat kidolgozója lőszer helyett valószínűleg a lövedékre, az újratöltés helyett pedig az újra tárazásra gondolt, de ezek a hiányosságok érdemben lehetetlenítik el a javaslat alapján megalkotásra kerülő jogszabály pontos és kétségeket kizáró alkalmazhatóságát.

A javaslat a kategóriák meghatározásánál abból a feltételezésből indul ki, hogy a tár

(„töltőberendezés”) a lőfegyver fontos, az eszköz alapvető tulajdonságait meghatározó része. Ez az álláspont véleményünk szerint mind a jogi szabályozás, mind a valós tények alapján téves. A legtöbb tárral rendelkező öntöltő lőfegyverhez gyártható és csatlakoztatható olyan tár, amely befogadó képessége meghaladja a hosszú öntöltő lőfegyverek esetében a 10 vagy a rövid öntöltő lőfegyverek esetében a 20 db lőszert. A tár egy egyszerű felépítésű eszköz, és nem minősül a lőfegyver fődarabjának. A jogi szabályozás (2004. évi XXIV. törvény 2. § 30. pont) és a szakmai meghatározás szerint tűzfegyver fődarab (lőfegyverdarab) a fegyvercső, váltócső, betétcső, zár vagy zárszerkezet, forgódob és az ezeket egybefoglaló tokszerkezet, más egyéb alkatrész vagy tartozék nem. Egy lőfegyvert az „elvileg” csatlakoztatható tár kapacitása alapján különböző kategóriába sorolni álláspontunk szerint megalapozatlan kezdeményezés, és ellentétes a vonatkozó EU-irányelv tervezetének legutóbbi, ismert változatával is.

Hazánkban a sportlövők sem birtokolhatnak hangtompítót vagy lézer irányzékot, mégsem az ezen eszközökhöz csatlakoztatható fegyvereket tiltja a törvény. A jogszerűen megszerezhető és tartható tárak kapacitásának korlátozása járhatóbb útnak látszana, bár meg kívánjuk jegyezni, hogy a sportlövők által, hatósági engedéllyel, törvényesen tartott sportfegyverek igen ritkán játszanak szerepet bűncselekményekben.

Az „A6” alkategória bevezetése véleményünk szerint teljesen értelmetlen, hiszen a 60 centiméternél rövidebb, központi gyújtású félautomata fegyverek nem tiltottak, hanem „B1” alkategóriába tartoznak. Miért kellene tiltott, „A6” alkategóriába sorolni egy „levett tussal” 59 centiméteres fegyvert, miközben egy tus nélküli, 59 centiméteres vagy annál kisebb fegyver engedélyezhető és semmi sem tiltja, hogy erre a fegyverre tust tegyünk. A tus nem engedélyköteles eszköz, annak megvételéhez vagy felszereléséhez nincs szükség hatósági engedélyre.

Az „A7” alkategória bevezetése nem értelmezhető, hiszen az, ami „A7” alkategóriába tartozik, az eleve „A” kategóriás, tehát nem szükséges és nem is lehet „A” kategóriába visszaalakítani. A meghatározás tartalmi elemei között meglátásunk szerint olyan logikai ellentét van, amely miatt a jogalkotói szándék pontosan nem értelmezhető.

A tervezet a jelenleg hatályos szabályozás alapján érvényes és hatályos hatósági engedéllyel magánszemély által tartott, más kategóriákból „A” kategóriába átsorolt fegyverek sorsát „beszolgáltatással” és részletei tekintetében még ki nem dolgozott, kormányrendelettel szabályozott kártalanítással oldaná meg. Álláspontunk szerint ez a szabályozási modell idegen a Magyarországon már több évtizede érvényesülő, demokratikus, jogállami szabályozás szokásos megoldásaitól. A „beszolgáltatás”, mint a korábbi tulajdonos részéről tulajdonjogot elvesztő, az állam részéről pedig tulajdonjogot keletkeztető aktus jogállamok estében ritkán alkalmazott jogi megoldás. Magyarország Alaptörvényének XIII. cikke szerint mindenkinek joga van a tulajdonhoz. Tulajdont kisajátítani csak kivételesen és közérdekből, törvényben meghatározott esetekben és módon, teljes, feltétlen és azonnali kártalanítás mellett lehet.

A „beszolgáltatott” fegyverek megsemmisítése értelmetlen pazarlás lenne, állagmegőrzésük, tárolásuk és kezelésük komoly kiadásokkal járna. A fegyverek és lőszerek sportcélú jellege és heterogén volta nem, vagy legfeljebb csak nagyon szűk körben tenné lehetővé azok állami fegyveres testületek számára történő átadását, rendszeresítését.

A jelenleg hatályos magyarországi jogi szabályozás egy több évtizede jól működő, széleskörű nemzetközi és hazai tapasztalatokon valamint szakmai egyetértésen alapuló szabályozás, amelynek az előterjesztés szerinti módosítása a Magyar Sportlövők Szövetsége szerint indokolatlan és időszerűtlen. A jogszabály módosítás a közbiztonság és Magyarország védelmi képességének javítására vonatkozó társadalmi igényekkel és az eddig tapasztalt jogalkotói szándékkal teljesen ellentétes lenne.

Budapest, 2017. február 27.

 Magyar Sportlövők Szövetsége